בן ציון רוזנפלד

הרב בן ציון רוזנפלד (נולד ב-20 בספטמבר 1948) הוא פרופסור אמריטוס לתולדות ישראל באוניברסיטת בר-אילן המומחה בתקופת המשנה והתלמוד. לשעבר ראש המחלקה לתולדות ישראל באוניברסיטת בר-אילן.

ביוגרפיה

נולד לאליעזר ופנינה רוזנפלד וגדל בגבעתיים.

למד בישיבת בני עקיבא בכפר הראה בין השנים 1962–1965.

לאחר מכן למד בישיבת ההסדר בכרם ביבנה בין השנים 1965–1970. אחר כך למד בכולל אברכים של ישיבת מרכז הרב, בסניף אבן שמואל בין השנים 1970–1971.

סיים לימודי תואר ראשון בשנת 1974, ובמקביל בין השנים 1973–1977 למד במכון הגבוה לתורה באוניברסיטת בר-אילן, במהלך שנים אלו הוסמך לרבנות.

בשנת 1977 סיים לימודי תואר שני ובשנת 1982 סיים לימודי ד"ר באוניברסיטת בר-אילן בהנחיית פרופ' משה בר אודות רבי יהושע בן לוי, תולדותיו ופועלו הציבורי.

במהלך השנים לימד הלכה, תנ"ך, מחשבת ישראל ותולדות ארץ ישראל במקומות רבים. תחילה בתיכון הקיבוץ הדתי בקבוצת יבנה, לאחר מכן ב"תיכון בליך" ברמת גן.

בין השנים 1974–1978 לימד באולפנת אמנה בכפר סבא. אחר כך כיהן כמפקח כולל על בתי הספר העל יסודיים במחוז המרכז של משרד החינוך ומרצה במחלקה לתורה שבעל פה במכללת אורות ישראל.

בין השנים 1986–1995 שימש ראש "המרכז לחקר ארץ ישראל ויישובה", המשותף לאוניברסיטת בר- אילן וליד יצחק בן-צבי. באותן שנים היה חבר בוועדה המורחבת של הנהלת יד בן-צבי. במסגרת פעילות זו עסק בתחומי מנהל, ארגון ומחקר אקדמי של המרכז. וכן כיהן כחבר בוועדות אקדמיות ובוועדות ממשלתיות וציבוריות רבות.

בין השנים 1987–1994 כיהן באוניברסיטת בר-אילן כראש הוועדה לקשרים עם בתי הספר העל יסודיים, מטעם הסנט. הוועדה הביאה בני נוער רבים ללימוד קורסים אקדמיים באוניברסיטה. בשל ריבוי התלמידים במסגרת זו, נוסף באמצע כהונתו זאב שוורץ כמנהל לא-אקדמי לוועדה, בתקן שלם. התוכנית שיתפה פעולה עם המיזם של פרופסור צבי ארד ופרופסור ברנארד פינצ'וק ללימודי מתמטיקה אקדמיים עבור תלמידי תיכון מצטיינים, מיזם שהוביל להקמת המרכז הישראלי לקידום מדעי המתמטיקה ולתוכנית תואר ראשון מובנית במתמטיקה לתלמידי תיכון, באוניברסיטת בר-אילן.

מרצה וראש החוג ללימודי ארץ ישראל במכללת תלפיות בין השנים 1998–2002 ובישיבת ההסדר קרני שומרון בין השנים 1995–2011, בתוכנית ההוראה ולתואר-B. E.D.

כיהן כראש המחלקה לתולדות ישראל באוניברסיטת בר-אילן בשנים 2007–2011. מאז 1978 ועד היום מכהן כמרצה במדרשה לנשים באוניברסיטת בר-אילן.

מנחה עבודות דוקטורט ותואר שני, בעיקר באוניברסיטת בר-אילן.
בנוסף, מכהן כיו"ר הוועדה האקדמית של מקצוע ההיסטוריה בחינוך הממלכתי דתי במשרד החינוך.

חיים אישיים ומשפחה
מתגורר כיום ברמת גן ומשמש כרב של קהילת "מניין צעירים הרא"ה" בעיר.

רוזנפלד אב לחמישה ילדים ביניהם הרב שמואל רוזנפלד, רב היישוב חפץ חיים, והרב יאיר רוזנפלד, רב קיבוץ עין הנצי"ב לשעבר.

אחיו הוא הרב שלמה רוזנפלד, ראש ישיבת שדמות נריה. שתיים מאחייניותיו של רוזנפלד נרצחו בשנת 2005 בפיגוע ירי בגוש עציון.

התמחותו
עיקר התמחותו והמחקרים שעשה הם אודות תולדות היהודים בארץ ישראל בתקופת הבית השני, המשנה והתלמוד, וכן בתולדות היהודים בארצות אגן הים התיכון הרומי והביזנטי, וכן בחקר היחסים בין היהודים לתרבויות העולם הרומי-ביזנטי. בנוסף, המחקרים כוללים היבטים אנושיים, משפטיים, סביבתיים ואקולוגיים.

חיבוריו
 התלמוד הירושלמי, האוניברסיטה הפתוחה, במסגרת הסדרה: מבוא לתורה שבעל פה, תל אביב, 1991, 140 עמודים.

 לוד וחכמיה בימי המשנה והתלמוד, יד בן- צבי: ירושלים 1997, 261 עמודים.
 Markets and Marketing in Roman Palestine, In collaboration with J. Menirav, Brill: Leiden-Boston: Brill, 2005, 280 pp.
Torah Centers and Rabbinic Activity in Roman Palestine, 70-400 CE, Leiden-Boston: Brill 2011, 320 pp.
 רבי יהושע בן לוי: תולדותיו ופעלו הציבורי, עבודת דוקטור, אוניברסיטת בר-אילן, תשמ"ב.
 ערך והוציא לאור את הספר 'האישה וחינוכה' בשנת תש"מ, בהוצאת אולפנת אמנה כפר סבא.

קישורים חיצוניים

 פרופ' רוזנפלד בן ציון, המחלקה לתולדות ישראל באוניברסיטת בר-אילן.

 מאמרים של בן-ציון רוזנפלד, הספרייה הווירטואלית של מטח.
 מאגר שיעורים של הרב פרופ' בן ציון רוזנפלד, אתר המכון הגבוה לתורה - אוניברסיטת בר-אילן.


הרצאות מפי הרב פרופ' בן ציון רוזנפלד
 , כנס למורשת הרב יוסף קאפח

 , בכנס לוד לקהילות ומורשת תשע"ח

קטגוריה:בוגרי ישיבת כרם ביבנה
קטגוריה:סגל אוניברסיטת בר-אילן: תולדות ישראל
קטגוריה:חוקרי תקופת המשנה והתלמוד
קטגוריה:חוקרי תקופת הבית השני
קטגוריה:בוגרי ישיבת כפר הרא"ה
קטגוריה:סגל תיכון בליך
קטגוריה:רבנים פרופסורים
קטגוריה:בעלי תואר דוקטור מאוניברסיטת בר-אילן
קטגוריה:רמת גן: רבנים
קטגוריה:ישראלים שנולדו ב-1948